b'\n_START_ARTICLE_\nTerme Snovik\n_START_PARAGRAPH_\nTerme Snovik so termalno kopali\xc5\xa1\xc4\x8de v Tuhinjski dolini pri Kamniku.\n_START_SECTION_\nGeografija\n_START_PARAGRAPH_\nTerme Snovik le\xc5\xbeijo na nadmorski vi\xc5\xa1ini okoli 440 mnm v idili\xc4\x8dni zeleni dolinici okoli 1,5 km severno od naselja Potok v Tuhinjski dolini. Terme oddaljene okoli 9 km od Kamnika le\xc5\xbeijo na pragu Kamni\xc5\xa1ko-Savinjskih Alp in s svojo lego obiskovalcem omogo\xc4\x8dajo poleg plavanja tudi druge aktivnosti.\n_START_SECTION_\nZgodovina\n_START_PARAGRAPH_\nLeta 1953 so se za\xc4\x8dele prve analize vode in tal ter raziskave za morebitno izkori\xc5\xa1\xc4\x8danje termalne vode. Tako je bilo v obdobju \xc5\xa1tiridesetih let na obmo\xc4\x8dju naseilj Vaseno in Snovik postavljenih 15 raziskovalnih vrtin za \xc4\x8drpanje termalne vode. Kasneje sta bili narejeni \xc5\xa1e dve vrtini pri naslju Potok. Iz njih je po 1 km dolgem cevovodu speljana voda do lokacije\xc2\xa0\xc2\xbbterm\xc2\xab. Voda, ki pride na povr\xc5\xa1je ima 30,6\xc2\xb0C. Strokovnjaki, ki so opravili fizikalno-kemi\xc4\x8dne analize termalne vode, so ugotovili, da gre za visoko kvalitetno pitno vodo. Odkrili so, da je zelo bogata z magnezijem in kalcijem. Leta 1994 je bil postavljen prvi poskusni leseni bazen. Junija 2001 je bil odprl pokrit termalni bazen s preko 500 m\xc2\xb2 vodnih povr\xc5\xa1in. Julija 2003 se je postavil \xc5\xa1e nov zunanji bazen s povr\xc5\xa1ino 500 m\xc2\xb2.\n_START_SECTION_\nVoda\n_START_PARAGRAPH_\nVisokokakovostna termalna voda bogata z magnezijem, kalcijem in minerali je odli\xc4\x8dna za pitje. Ministrstvo za zdravje je leta 2006 razglasilo termalno vodo v Snoviku za naravno zdravilno sredstvo.\n_START_SECTION_\nSprostitveni programi\n_START_PARAGRAPH_\nTerme v okviru Wellness programa nudijo savne, razne masa\xc5\xbee, pedikuro, manikuro, razstrupljevanje...\n_START_SECTION_\nBazeni\n_START_PARAGRAPH_\nNotranji bazeni imajo skupno povr\xc5\xa1ino 500 m\xc2\xb2. V ve\xc4\x8djem bazenu je temperatura vode 32 v otro\xc5\xa1kem 33 v lo\xc4\x8denem masa\xc5\xbenem bazenu pa 36\xc2\xbaC. Zunanje vodne povr\xc5\xa1ine so prav tako velike 500 m\xc2\xb2, temperatura vode pa je 29\xc2\xbaC.\n_START_SECTION_\nNastanitev\n_START_PARAGRAPH_\nGostje lahko dopust pre\xc5\xbeivijo v eko apartmajskem naselju\xc2\xa0\xc2\xbbHi\xc5\xa1e na robu gozda\xc2\xab. Naselje sestavlja 8 hi\xc5\xa1 v katerih je 74 sodobno opremljenih apartmajev in 31 dvoposteljnih sob.\n_START_SECTION_\n\xc5\xa0port in rekreacija\n_START_PARAGRAPH_\nGostom Term Snovik je poleg vodnih aktivnosti v bazenih na voljo tudi fitnes na prostem, trim steza, kolesarske in pohodni\xc5\xa1ke poti. V bli\xc5\xbenjem Vol\xc4\x8djem Potoku (6 km ju\xc5\xbeno od Kamnika) pa lahko gostje igrajo golf.'